Uvær herjer på Vestlandet: Vurderer evakuering av Balestrand
Flere hardt rammede vestlandsbygder kjemper mot ras, flom og voldsomme nedbørsmengder. Nå varsler Balestrand mulig storstilt evakuering.   Søndag ettermiddag har Balestrand sendt ut varsel om mulig evakuering til 637 adresser.  Tettstedet i Sogndal kommune «følger værsituasjonen tett», heter det i en pressemelding på kommunens nettsider.  – Hvis det blir satt i gang evakuering, vil de det gjelder bli varslet, sier ordfører Ølmheim.  Søndag formiddag melder NVE at de forlenger oransje farevarsel for flom, jordskred, sørpeskred over store deler av Vestlandet. I løpet av lørdag ettermiddag og kveld fikk Vest politidistrikt inn melding om 22 ulike steinras, snø- og sørpeskred. 25 veier er stengt på Vestlandet, og det vil ta tid før veiene åpnes igjen, melder Statens Vegvesen like før klokken 14.30. Søndag skal uværet fortsette. Vegtrafikksentralen oppfordrer folk til å vurdere om kjøreturen faktisk er nødvendig.  – Vurder om du trenger å kjøre. Kan du utsette turen gjør gjerne det, sier trafikkoperatør Arne Viken til VG.  På veiene som er åpne burde folk passe ekstra på:  – Forvent at det ligger en del vann i veibanen. Noen steder er det også veldig glatt. Folk må være forberedt på at forholdene kan snu veldig fort, sier trafikkoperatør Viken.  Er du isolert på grunn av uværet? Da vil vi snakke med deg. Ta kontakt her.  Meteorologene: – Veldig mye nedbør – Det er veldig mye nedbør på Vestlandet. Det har vært mye regn det siste døgnet, og det kommer enda mer i dag, sier meteorolog Ingri Halland Soldal. I deler av indre strøk i Rogaland og Hordaland er det sendt ut gult farevarsel for nedbør. – I løpet dagen er det forventet nedbør på 40 til 60 millimeter på Vestlandet.  Om vi ser i et litt lenger perspektiv, altså fra lørdag kveld til søndag kveld, er det ventet opp mot 80 millimeter nedbør i form av regn. Årsaken til den voldsomme nedbøren, er den ventede «atmosfæriske elven»: – Den tilfører veldig mye fuktig og mild luft, som igjen resulterer i masse regn, forklarer meteorologen. Uvær også nord i landet Nord i landet er det mye vind og en del nedbør – både i form av regn, sludd, byger og snø. – Det er mye vind i Nord-Norge, det blåser ganske kraftig i både Nordland og Troms, mens det er litt stillere i Finnmark, som ligger utenfor det pågående lavtrykksområdet, sier meteorolog Terje Alsvik Walløe. Østlandet ligger på lesiden og er forskånet fra nedbøren søndag.  – Vindretningen over fjellet går vestover, så nedbøren og uværet legger seg på vestsiden – noe som fører til en effektiv sperre. Det er stort øst/vest-skille nå, forklarer Alsvik Walløe. Joar Førde og familien ble evakuert med brannbil til hotell i Utne – drevet av kjendiskokken Jon Aga.  Søndag morgen forteller han at det fortsatt regner tungt og at opprydningsarbeidet etter raset ikke har kommet i gang. Det kan gå mot en ny natt på hotellet – uten at det byr ham så sterkt imot: – I går kveld ble vi servert 5-retters: nystekt andebryst, steinbit med smørsaus og sjokolademousse blant annet, sier Førde til VG.  – Dette med kriseberedskap, det kan de i Ullensvang, legger han til og humrer godt.  SE: Her går skredet Ordføreren i Ullensvang, Roald Aga Haug, er i beredskapsmøte med kommunen søndag morgen.  – Det er 20 husstander er uten strøm, sier Haug til NTB. Han forteller samtidig at det er en del gjenstander som har havnet i fjorden i forbindelse med rasene. – Kystvakten har tilbudt seg å hjelpe til med å rydde opp dette. I tillegg er det en del båter som allerede har begynt på dette arbeidet. Dette er viktig for sikkerheten til båtene som ferdes i fjorden, forklarer Haug. Han tror heller ikke at de evakuerte vil få flytte hjem i dag. På grunn av uvær og fare for ras er riksvei 13 stengt på to steder. Det skriver Stavanger Aftenblad.  Trafikkoperatør John Andreas Omdal i Statens vegvesen sier til avisen at Suldal er så godt som innesperret. – Ja, Suldal er innesperret. Vi har vakter som står og sperrer veien ved Håra, Helganes, Nesflaten, Sand og Lovraeidet. Det er et godt stykke som er stengt, og vi skal ikke ha flere folk inn i området der nå, sier Omdal. I Sogndal har kommunen satt krisestab etter flom og uvær.  Her var rundt tusen personer innesperret lørdag kveld, og 200 søndag formiddag. Søndag ettermiddag åpnet derimot riksvei 5 igjen, og bygda er ikke lenger isolert.  – Det er fortsatt en del stengte veier, samt mye vær, sier trafikkoperatør Lise Kristoffersen ved Vegtrafikksentralen vest til NTB. Hun oppfordrer videre trafikantene til følge med på trafikkmeldinger, før de legger ut på veien. – De oppdateres fortløpende, sier hun.
Uvær, ras og is skaper utfordrende kjøreforhold i Norge. Over 50 veier stengt på Vestlandet er stengt på Vestlandet i morgentimene.  Vegvesenet advarer om glatte forhold og mer nedbør. 20  hus ble evakuert lørdag i Ullensvang på grunn av rasfare.  Suldal er innesperret på grunn av stengte veier. 